Epäiltyä syytetään törkeästä henkeen ja terveyteen kohdistuvan rikoksen valmistelusta.

Syyttäjä Kaisa Ahla vaatii syytetylle yli kahden vuoden ehdotonta vankeusrangaistusta.

Helsingin käräjäoikeudessa käsitellään torstaina syytettä törkeästä henkeen ja terveyteen kohdistuvan rikoksen valmistelusta.

Epäillyn miehen epäillään suunnitelleen pommi-iskua Helsingin keskustassa uudenvuodenaattona 2018. Hänen oli syytteen mukaan tarkoitus räjäyttää pommi ideologisista syistä väkijoukossa paikassa, jossa oli paljon muslimeja ja ulkomaalaisia.

Epäilty valmisti myös koeräjähteen, jonka räjäytystä hänen oli tarkoitus testata ennen uudenvuoden iskua. Pommia varten hän latasi pimeästä verkosta pomminrakennusohjeita ja suunnitteli vievänsä työpaikaltaan nauloja ja muita metalliaineksia varsinaista pommia varten.

Poliisin tutkimassa pimeän verkon opuksessa lausutaan syyttäjän mukaan muun muassa seuraavaa:

– Käyttämällä tätä kirjaa te voitte itse järjestää pienen vallankumouksen asuinpaikassanne. Lukekaa, miettikää ja toteuttakaa, ja Jeesus siunatkoon teitä.

Mies kertoi suunnitelmastaan työtoverilleen, joka ilmoitti asiasta poliisille. Poliisi otti epäillyn kiinni 11. lokakuuta 2018, jolloin tällä oli hallussaan valmistamansa koepommi. Epäilty vangittiin 15. lokakuuta 2018 ja vapautettiin kaksi päivää myöhemmin. Tämän jälkeen hän on käynyt tavanomaiseen tapaan töissä.

Epäilty myöntää esimerkiksi pomminteko-ohjeiden lataamisen, mutta kiistää yksityiskohtaisen iskusuunnitelman laatimisen tai suunnitelman testipommin testaamisesta. Työtoverinsa kanssa käytyjen keskusteluiden hän sanoo tapahtuneen humalassa.

Oikeuden käsittelyyn mies saapui hymyileväisenä. Paikalla on myös hänen tulkkinsa.

Iltalehti seuraa tapauksen oikeuskäsittelyä paikan päällä Helsingin käräjäoikeudessa.

Epäilty vastaa syytteisiin Helsingin käräjäoikeudessa torstaina. ANNA JOUSILAHTI

Tätä syyte tarkoittaa

Henkeen tai terveyteen kohdistuvilla rikoksilla tarkoitetaan tappoa, murhaa, surmaa ja törkeää pahoinpitelyä.

Rikoksen valmistelusta voidaan tuomita esimerkiksi siinä tapauksessa, että epäilty on pitänyt hallussaan hengenvaarallista tekovälinettä, kuten asetta.

Valmisteluun syyllistyy myös esimerkiksi yksityiskohtaisen suunnitelman rikoksen toteuttamisesta laatinut tai henkilö, joka on palkannut tai käskenyt jonkun tekemään rikoksen.